Title: Doložka finančných, ekonomických, environmentálnych vplyvov a vplyvov na zamestnanosť
Author: mpaulovicova
Last saved by: jost
Company: MF-SR

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.   Odhad dopadov na verejné financie

Výstavba hraničného priechodu Veľké Slemence – Mali Selmenci bude potrebná  v minimálnom rozsahu. Vzhľadom na charakter hraničného priechodu a technické parametre danej lokality bol spracovaný návrh zjednodušenej redukovanej výstavby.  Pracovisko výkonu služby pre kontrolné zložky Colného riaditeľstva SR a Ministerstva vnútra SR bude umiestnené priamo pri štátnej hranici s Ukrajinou na konci obce Veľké Slemence. Bude pozostávať z dvojbunky (premiestnenej zo štátnej hranice s Českou republikou), v ktorej budú vytvorené priestory na výkon služby i administratívno-prevádzkové priestory. Dvojbunka bude umiestnená na cestných paneloch vedľa cestnej komunikácie. Sociálne zázemie z dôvodu, že v uvedenej lokalite nie je vybudovaný vodovod a kanalizácia, bude zabezpečené chemickým suchým WC, ktoré bude umiestnené za dvojbunkou. Elektrická energia bude zabezpečená prípojkou z blízkeho elektrického vedenia. Keďže v priestore štátnej hranice nie je vybudované cestné prepojenie medzi SR a Ukrajinou,  na slovenskej strane bude potrebné dobudovať chodník (zo zámkovej dlažby) pre peších a cyklistov v dĺžke asi 30 m.

Celkové predpokladané náklady stavby v uvedenom rozsahu (mobilné bunky, chemické WC, terénne úpravy, prípojka elektrickej energie, komunikácie a spevnené plochy) predstavujú čiastku 2 200 tis. Sk. Tieto finančné prostriedky sa budú čerpať z kapitoly Ministerstva financií SR (finančné prostriedky pridelené Colnému riaditeľstvu SR). Predpokladaný termín realizácie predmetnej stavby je 40 dní od doručenia súhlasnej odpovednej nóty ukrajinskej strany.

2. Odhad dopadov na obyvateľov, hospodárenie podnikateľskej sféry a iných právnických osôb

Otvorenie  nového cestného hraničného priechodu Veľké Slemence – Mali Selmenci   (obe obce tvorili v minulosti jednu obec, ktorá bola štátnou hranicou rozdelená na dnešné dve obce) bude mať pozitívny vplyv na obyvateľov v širšom okolí obce Veľké Slemence, ktorým sa uľahčí cestovanie za príbuzenstvom žijúcim na území Ukrajiny. Tento návrh nebude mať vplyv na hospodárenie podnikateľskej sféry a iných právnických osôb.

3.  Odhad dopadov na životné prostredie

Otvorenie  nového cestného hraničného priechodu Veľké Slemence – Mali Selmenci  nebude mať  vplyv na životné prostredie, keďže tento priechod je určený pre peších a cyklistov. 

4.  Odhad dopadov na zamestnanosť

Predkladaný návrh nemá vplyv na zamestnanosť.

5.  Analýza vplyvov  na podnikateľské prostredie

Vzhľadom na skutočnosť, že ide o hraničný priechod určený len pre peších a cyklistov, jeho otvorenie nebude mať vplyv na podnikateľské prostredie.